ሌላው በዚህ መግለጫቸው፣ የሀይማኖት አባቶቻችንን አጋልጦ የሰጣቸው ጉዳይ መንግስትን አለመገሰጻቸው ነው፡፡ ዝርዝሩን እንተወውና በደምሳሳው የተጋጩት፣ መንግስትና የሚመራው ህዝብ ናቸው፤ በግጭቱ ከፍ ያለ ጉዳት የደረሰው በህዝቡ ላይ ነው፡፡ መንግስት ባለጠመንጃ ስለሆነ ገድሏል፤ ባለእስር ቤት ስለሆነ አስሯል፤ ባለቲቪና ሬዲዮ ስለሆነ ልሳን አለው፡፡ ሀይማኖት ጉልበት ለሌለው ጉልበት፣ ልሳን ለሌለው ድምጽ መሆን ነበረባት፡፡ ምእመኑ አጥፍቶ እንኳን ቢሆን፣ የሀይማኖት አባቶች ስለተጎዱት ፈውስና ስለሞቱት ጽድቅ ፈጣሪን፣ ስለታሰሩት መፈታትና ስለበደሉት ምህረት መንግስትን መማለድ ነበረባቸው፡፡ አንዱንም አላደረጉም!! ከጉልበተኛው ከመንግስት ጎን ቆመው፣ የመንግስትን መግልጫ ደገሙት፡፡ . . . . ያሳዝናል! ተስፋ ያስቆርጣልም፡፡ . . . እንዴት ኢትዮጵያን የሚያክል፣ ባለብዙ ሀይማኖትና ባህል ሀገር ህዝቦች በአንድ ልሙጥ ሀሳብ እንዲቀረጹ ይጠበቃል!? እንዴት ጠ/ሚንስትሩ፣ ካድሬው፣ ጋዜጠኛው፣ የሀይማኖት አባቱ ልሙጥ . . . ተመሳሳይ ይሆናሉ!? ይህ ያስፈራል፤ አደገኛም ነው፡፡ . . . መታረም አለበት፡፡
